Diari Oficial de la Generalitat Valenciana


Sumari del DOGV 4880, del 10-11-2004 (2004/11326)

RESOLUCIÓ de 15 d'octubre de 2004, de la Direcció General de Personal Docent de la Conselleria de Cultura, Educació i Esport, per la qual es regula la fase de pràctiques dels aspirants seleccionats en els procediments selectius per a ingrés en els cossos docents de Mestres, professors d'Ensenyament Secundari, professors d'Escoles Oficials d'Idiomes, professors de Música i Arts Escèniques i professors tècnics de Formació Professional convocats per órdens de 4 de maig de 2004.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4880

Data del DOGV
:   10-11-2004

Secció del DOGV
:   II. AUTORITATS I PERSONAL - B) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2004/11497


Data del document
:   15-10-2004

Organisme emissor
:   Conselleria de Cultura, Educació i Esport

Tipus de document
:   Resolució

Descriptors 

:   * ensenyament primari
    * pràctiques de formació
    * personal docent
    * ensenyament secundari
    * educació artística
    * formació professional
    * ensenyament professional
    * ensenyament d'idiomes

RESOLUCIÓ de 15 d'octubre de 2004, de la Direcció General de Personal Docent de la Conselleria de Cultura, Educació i Esport, per la qual es regula la fase de pràctiques dels aspirants seleccionats en els procediments selectius per a ingrés en els cossos docents de Mestres, professors d'Ensenyament Secundari, professors d'Escoles Oficials d'Idiomes, professors de Música i Arts Escèniques i professors tècnics de Formació Professional convocats per órdens de 4 de maig de 2004.[2004/F11332]
  
Per sengles órdens de 4 de maig de 2004, de la Conselleria de Cultura, Educació i Esport, es van convocar procediments selectius per a ingrés en els cossos docents de Mestres, professors d'Ensenyament Secundari, professors d'Escoles Oficials d'Idiomes, professors de Música i Arts Escèniques i professors tècnics de Formació Professional, i s'establix en ambdós órdens l'obligació de realitzar un període de pràctiques que formarà part del procés selectiu i que tindrà per objecte comprovar l'aptitud per a la docència dels aspirants seleccionats.
  
En les dos órdens de convocatòria s'establix que mitjançant resolució del director general de Personal Docent es desenvoluparà el procediment d'esta fase.
  
En conseqüència, esta direcció general ha resolt el següent:
  
Primer
  
Les pràctiques realitzades des de la seua incorporació pels aspirants seleccionats en els processos selectius per a ingrés en el cossos docents de mestres, professors d'Ensenyament Secundari, professors d'Escoles Oficials d'Idiomes, professors de Música i Arts Escèniques i professors tècnics de Formació Professional nomenats funcionaris en pràctiques per resolucions de 15 de setembre de 2004, del director general de Personal Docent, i també les d'aquells que, després del corresponent ajornament legal, estiguen en condicions de ser avaluats, seran qualificades per les comissions, la composició i el procediment d'actuació de les quals s'establix tot seguit:
  
1. En cada direcció territorial es constituirà una comissió qualificadora dels funcionaris en pràctiques del cos de mestres, i també una comissió qualificadora dels funcionaris en pràctiques del cos de professors d'Ensenyament Secundari, professors d'escoles oficials d'Idiomes, professors de Música i Arts Escèniques i professors tècnics de Formació Professional. Dites comissions estaran integrades per:
  
- El cap de la Unitat d'Inspecció, que actuarà com a president.
  
- Dos inspectors d'Educació i dos directors de centre, designats pel director territorial, que actuaran com a vocals.
  
- El cap de la Secció de Gestió de Personal Docent o funcionari en qui delegue, que actuarà com a secretari.
  
El director territorial proveirà les substitucions dels membres d'esta comissió que per causes justificades hagen de causar-hi baixa.
  
Els funcionaris en pràctiques que hagen prestat servicis en centres de diferents direccions territorials seran avaluats per la comissió qualificadora de la direcció territorial corresponent a l'últim centre de destinació.
  
2. Les comissions qualificadores organitzaran les activitats d'inserció en el lloc de treball de la fase de pràctiques, nomenaran els professors tutors i avaluaran els aspirants en acabar el procés, resolent, si s'escau, els dubtes que es plantegen en aplicació del que s'ha disposat per la present resolució.
  
Segon
  
1. Els tutors seran nomenats preferentment entre els professors del centre on l'aspirant desenvolupe les pràctiques, tenint en compte que posseïsquen, almenys, cinc anys de servicis, sempre que siga possible, i que demostren especial dedicació i eficiència en el seu treball professional.
  
2. Les funcions del professor tutor consistiran a assessorar i informar els funcionaris en pràctiques sobre els aspectes de la programació general anual següents:
  
- Projecte educatiu: elaboració i procés d'aplicació.
  
- Projecte curricular (d'etapa): elaboració i procés d'adequació.
  
- Criteris pedagògics per a l'elaboració d'horaris.
  
- Memòria administrativa: document d'organització del centre (DOC), estadística, instal·lacions i equipament.
  
- Organització i funcionament dels òrgans de govern.
  
- Participació de la comunitat educativa i coordinació didàctica.
  
Per al correcte acompliment d'estes funcions, el professor tutor haurà d'assistir, almenys, a dos sessions de classe mensuals de les que impartisca el funcionari en pràctiques i, alhora que n'observa el treball amb el alumnes, l'orientarà en tot allò que li presente dificultat o que requerisca d'una atenció especial.
  
3. Al final del període de pràctiques, el professor tutor emetrà un informe en què expresse la seua valoració sobre els aspectes que es contenen en l'annex d'esta resolució, i també altres dades que considere d'interés, i el remetrà a la comissió qualificadora.
  
Tercer
  
1. Les activitats d'inserció en el lloc de treball a què fan referència les órdens de 4 de maig de 2004 consistiran en el desenvolupament d'activitats tutelades pel professor tutor en relació amb la programació d'aula i l'avaluació dels alumnes, i també amb la informació sobre el funcionament dels òrgans de govern, participació i coordinació del centre, amb especial atenció a la tutoria d'alumnes.
  
2. Les activitats de formació a què es fa referència en les órdens de convocatòria consistiran en accions formatives d'almenys 25 hores, elegides entre les convocades pel Servici de Formació del Professorat a través dels centres de Formació, Innovació i Recursos Educatius de la Comunitat Valenciana (CEFIRE). Així mateix, es realitzarà un mòdul de Prevenció de Riscs Laborals de 15 hores de durada.
  
La distribució d'este funcionariat docent en pràctiques, per a la realització del mencionat mòdul, anirà a càrrec del servici de formació del professorat a través de la seua xarxa de CEFIRE.
  
Les activitats formatives convocades a través dels CEFIRE, versaran sobre les especialitats dels respectius cossos docents d'ensenyament no universitaris, i també l'atenció a la diversitat i tractament a l'alumnat immigrant, tecnologies de la informació i la comunicació aplicades a l'àmbit educatiu (TIC), habilitats de comunicació, organització del centre educatiu i acció tutorial, recursos de formació i materials complementaris. La durada d'esta acció formativa serà considerada com a activitats complementàries en l'horari del funcionari en pràctiques i es computarà com a tal des de l'1 de setembre de 2004 fins al 15 de març de 2005.
  
L'acreditació de l'activitat formativa realitzada, mitjançant certificat expedit pel cap del Servici de Formació del Professorat o pel director o directora del CEFIRE corresponent, serà obligatòria per a poder obtindre la qualificació d'apte en la fase de pràctiques. En el cas del mòdul de Prevenció de Riscs Laborals, l'acreditació serà realitzada per l'organisme responsable dels seu desenvolupament i serà independent de l'anterior.
  
3. Els aspirants elaboraran un informe final en què reflectisquen el treball realitzat durant el període de pràctiques, les dificultats que han trobat i els suports que han rebut. Este informe serà lliurat a la comissió qualificadora en acabar la fase de pràctiques.
  
Quart
  
1. La comissió qualificadora realitzarà l'avaluació dels aspirants a partir del informes emesos pel professor tutor, el director del centre i l'acreditació mitjançant el certificat corresponent de les activitats formatives realitzades. Els informes del professor tutor i del director del centre s'ajustaran als models que figuren en l'annex d'esta resolució i s'expressaran en el termes «satisfactori» o «no satisfactori».
  
En esta valoració es tindrà en compte, igualment, l'informe elaborat pels aspirants. El juí de la comissió qualificadora s'expressarà en termes d'«apte» o «no apte», i quan la qualificació siga de «no apte» haurà de ser motivada.
  
Els inspectors que formen part de la comissió qualificadora podran realitzar visites a cadascun dels funcionaris en pràctiques, a fi d'aportar el seus informes al procés d'avaluació, i a este efecte hi precisaran els aspectes que puguen presentar alguna mena de dubte en l'actuació dels candidats.
  
2. La comissió qualificadora traslladarà al director territorial la relació de funcionaris en pràctiques amb la qualificació obtinguda i la remetrà a la Direcció General de Personal Docent.
  
3. Els funcionaris en pràctiques declarats no aptes podran incorporar-se amb els seleccionats de la següent promoció per a repetir, per una sola vegada, la fase de pràctiques en els termes que s'establixen en les órdens de convocatòria de 4 de maig de 2004.
  
Cinqué
  
Les comissions hauran de constituir-se dins el termini de cinc dies hàbils comptats a partir de l'endemà de la publicació d'esta resolució en el Diari Oficial de la Generalitat Valenciana. La constitució de les comissions no es podrà realitzar sense la presència de tots els membres que la integren, llevat que hi concórreguen circumstàncies especials, l'apreciació de les quals correspondrà al director territorial. De l'acte de constitució s'estendrà l'acta corresponent.
  
Les comissions, en el termini de cinc dies després de la seua constitució, remetran l'acta a la qual s'al·ludix en el paràgraf anterior a la Direcció General de Personal Docent.
  
Les comissions no podran redactar acta definitiva «d'apte» o «no apte» sense la presència, almenys, del president, el secretari i la mitat de la resta dels membres de la comissió. En qualsevol cas, si després de constituir-se la comissió, raons de força major o causes imprevistes determinaren la impossibilitat de la compareixença d'algun dels membres, s'haurà de posar estos extrems en coneixement del director territorial.
  
Sisé
  
Amb caràcter general, per als funcionaris en pràctiques que s'hagen incorporat fins al 15 de setembre de 2004 i hagueren prestat servicis efectius durant un període de sis mesos, les pràctiques es consideraran concloses el dia 15 de març de 2005.
  
Sense perjuí del que disposa l'apartat seté d'esta resolució, les comissions podran disposar d'un termini de 20 dies a partir del 15 de març de 2005 per a redactar l'acta final. Si les comissions qualificadores ho estimen necessari, podran emetre un informe complementari sobre el desenvolupament de les seues actuacions. Ambdós documents, l'acta i l'informe, si n'hi ha, seran enviats a la Direcció General de Personal Docent.
  
No obstant això, en el cas que un aspirant no poguera completar el mínim de servicis efectius establit per a esta fase del procés selectiu per causes degudament justificades i apreciades per la Direcció General de Personal Docent, no podran ser qualificats per la comissió de valoració i es considerarà ajornada la seua incorporació a dita fase, amb els mateixos efectes que els aspirants als quals es van concedir ajornament per a la seua realització, d'acord amb la Resolució de 15 de setembre de 2004 de la Direcció General de Personal Docent.
  
Seté
  
Els funcionaris en pràctiques que a 15 de març de 2005 hagen prestat servicis per un temps inferior a sis mesos, dits servicis els seran computats comptats a partir de la incorporació al centre, a l'efecte de completar el referit període. Per a la qual cosa, les comissions es consideraran constituïdes amb caràcter permanent fins a l'avaluació dels funcionaris en pràctiques a què fa referència el present apartat i remetran les actes finals corresponents en el termini de cinc dies a partir de l'últim de cada mes.
  
Huité
  
Contra la present resolució, que posa fia a la via administrativa, de conformitat amb el que preceptua l'article 109 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció donada per la Llei 4/1999, de 13 de gener, en relació amb la disposició final segona 5/1983, de 30 de desembre, del Govern Valencià, i la disposició addicional 15 de la Llei 6/1997, de 14 d'abril, podrà interposar-se amb caràcter potestatiu recurs de reposició davant la Direcció General de Personal Docent en el termini d'un mes comptat des de l'endemà de la seua publicació o interposar recurs contenciós administratiu davant el Tribunal Superior de Justícia de la Comunitat Valenciana en el termini de dos mesos comptats des de l'endemà de la seua publicació, sense perjuí de qualsevol altre que estime convenient.